钦定古今图书集成/明伦汇编/官常典/第081卷 > 安丰文宣王延明
## 钦定古今图书集成/明伦汇编/官常典/第081卷 > 安丰文宣王延明

按《魏书安丰王传》：“安丰匡王猛子延明，袭，世宗时授
大中大夫。延昌初，岁大饥，延明乃减家财以拯宾客
数千人，并赡其家。至肃宗初，为豫州刺史，甚有政绩，
累迁给事黄门侍郎。延明既博极群书，兼有文藻，鸠
集图籍万有馀卷，性清俭，不营产业。与中山王熙及
弟临淮王彧等并以才学令望，有名于世。虽风流造
次，不及熙、彧，而稽古淳笃过之。”寻迁侍中，诏与侍中
崔光撰定服制。后兼尚书右仆射，以延明博识多闻，
敕监金石事。及元法僧反，诏为东道行台、徐州大都
督、节度诸军事，与都督临淮王彧、尚书李宪等讨法
僧。萧衍遣其豫章王综镇徐州。延明先牧徐方，甚得
民誉，招怀旧土，远近归之。综既降，延明因以军乘之，
复东南之境，至宿豫而还。迁都督、徐州刺史。频经师
旅，人物凋弊，延明招携新故，人悉安业，百姓咸附。庄
帝时，兼尚书令、大司马。及元颢入洛，延明受颢委寄，
率众守河桥。颢败，遂将妻子奔萧衍，死于江南。庄帝
末，丧还。出帝初，赠太和王如故。谥曰文宣。所著诗赋
赞颂铭诔三百馀篇。又撰《五经宗略》《诗礼别义》，注《帝
王世纪》及《列仙传》。又以河间人信都芳工算术，引之
在馆。其撰古今乐事九章十二图，又集《器准》九篇，芳
别为之注，皆行于世。

按《北史安丰匡王传》：“孙长孙儒，孝静时袭祖爵。”